Súhrnný prehľad

Posúdenie vplyvu týkajúce sa spravodlivého zdaňovania digitálneho hospodárstva

A. Potreba konať

Prečo? Aký problém sa rieši?

Cieľom zdaňovania príjmov právnických osôb je zdaniť zisky tam, kde sa vytvára hodnota. Súčasný medzinárodný daňový rámec bol však navrhnutý pre tradičné hospodárstvo. Nemá ako zohľadniť nové spôsoby vytvárania hodnôt v digitálnom hospodárstve, ktoré si vyžadujú menej fyzickej prítomnosti a pri ktorých hrajú významnú úlohu príspevky používateľov a nehmotný majetok. Vplýva to na verejné rozpočty a sociálnu spravodlivosť. Ako odpoveď na danú situáciu stále viac členských štátov prijíma jednostranné opatrenia, a to predstavuje riziko fragmentácie jednotného trhu.

Čo sa od tejto iniciatívy očakáva?

Od tejto iniciatívy sa ako prvé očakáva, že prispeje k ochrane integrity a riadneho fungovania jednotného trhu. Druhým jej cieľom je zabezpečiť, aby financie členských štátov boli udržateľné a aby sa vnútroštátne základy dane právnických osôb nenarušili v dôsledku digitalizácie. Po tretie, iniciatíva prispeje k zachovaniu sociálnej spravodlivosti a rovnakých podmienok pre všetky podniky.

Aká je pridaná hodnota opatrení na úrovni EÚ?

Keďže daný problém sa týka prideľovania práva zdaňovať z medzinárodného hľadiska, nemôže byť komplexne vyriešený na úrovni členských štátov. Opatrením na úrovni EÚ by sa navyše predišlo fragmentácii jednotného trhu, novým prekážkam v podnikaní alebo potenciálnym nedostatkom systému zdaňovania, ktoré by boli následkom nekoordinovaných opatrení v rôznych členských štátoch.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Ako prvé sa skúma komplexné riešenie. Hlavné možnosti sú: Možnosť č. 1: Zmena pravidiel pre spoločný konsolidovaný základ dane z príjmov právnických osôb (CCCTB). Možnosť č. 2: Smernica o digitálnej stálej prevádzkarni a zásadách prideľovania zisku s úpravami pravidiel CCCTB. Možnosť č. 3 (uprednostňovaná): Možnosť č. 2 a k tomu odporúčanie na zmenu pravidiel platných voči tretím krajinám. Ako druhé sa uvažuje aj o dočasnom riešení, keďže reforma pravidiel zdaňovania právnických osôb si bude vyžadovať čas a treba sa vyhnúť prijímaniu jednostranných opatrení členskými štátmi. Uprednostňovaným dočasným riešením je smernica o spoločnom systéme dane z niektorých digitálnych činností.

Kto podporuje ktorú možnosť?

Komplexné riešenie: Dve tretiny zo zúčastnených vnútroštátnych daňových orgánov (14 z 21) a 58 % zo 446 respondentov na verejnú konzultáciu veria, že komplexné riešenie dokáže najlepšie riešiť súčasné problémy. Dočasné riešenie: Desať z 21 vnútroštátnych daňových orgánov a 53 % z respondentov na verejnú konzultáciu verí, že „daň z výnosov z určitých digitálnych služieb“ dokáže najlepšie riešiť súčasné problémy.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Komplexné riešenie: Toto riešenie by zlepšilo vnímanie spravodlivosti občanmi tým, že zabezpečí, aby sa veľké podniky s významnými digitálnymi činnosťami nevyhýbali svojim daňovým povinnostiam v EÚ. Prínosom pre podniky by boli vyrovnanejšie podmienky, keďže revíziou pravidiel by sa odstránili narušenia hospodárskej súťaže. Keďže toto riešenie prispeje k dlhodobej udržateľnosti systému dane z príjmu právnických osôb, prínosom pre vnútroštátne daňové správy by bol pozitívny vplyv na verejné financie. Dočasné riešenie: Toto riešenie by zlepšilo vnímanie spravodlivosti občanmi tým, že by sa zabezpečila minimálna úroveň zdaňovania v EÚ pre podniky, ktoré sa najviac spoliehajú na príspevky používateľov a ich údaje. Tým, že sa predíde fragmentácii jednotného trhu, sa podnikom pôsobiacim v EÚ poskytne stabilný rámec zdaňovania.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Komplexné riešenie: Týmto opatrením by sa zvýšila regulačná záťaž a záťaž súvisiaca s dodržiavaním predpisov pre všetky podniky patriace do rozsahu pôsobnosti tohto riešenia. Vnútroštátnym daňovým správam by takisto vznikli náklady na zavedenie nového systému, predovšetkým náklady na IT a školenia zamestnancov. Dočasné riešenie: Veľkým spoločnostiam, ktoré presahujú limity, by pribudli dodatočné požiadavky na nahlasovanie údajov na účely výpočtu ich základu dane v členských štátoch, v ktorých pôsobia. Vnútroštátnym daňovým správam by takisto vznikli počiatočné náklady na zavedenie nového systému, predovšetkým pokiaľ ide o IT a školenia zamestnancov.

Aký bude vplyv na podniky, MSP a mikropodniky?

Komplexné riešenie: Týmto opatrením by sa obnovili rovnaké podmienky medzi nadnárodnými spoločnosťami a menšími podnikmi, ktoré sú často menej digitalizované alebo pôsobia cezhranične v menšej miere. Pre malé a stredné podniky a mikropodniky by to bolo prínosné. Týmto opatrením by sa mohla zvýšiť regulačná záťaž a záťaž súvisiaca s dodržiavaním predpisov, čo by mohlo mať väčší negatívny vplyv na cezhraničné MSP. Dočasné riešenie: MSP by nemali byť ovplyvnené, keďže ich výnosy nedosahujú limit.

Očakáva sa významný vplyv na štátne rozpočty a verejnú správu?

Komplexné riešenie by prispelo k dlhodobej udržateľnosti systému dane z príjmov právnických osôb a k spravodlivejšiemu rozdeleniu daňových príjmov. Dočasné riešenie by viedlo k dodatočným príjmom pre vnútroštátne rozpočty, hoci očakávané dodatočné príjmy z dane by boli skôr mierne, ak zohľadňujeme úzky rozsah pôsobnosti a uplatňovania limitov.

Očakávajú sa iné významné vplyvy?

Očakáva sa, že v tomto návrhu sa stanoví vízia EÚ, ktorá bude slúžiť ako príklad s cieľom ovplyvniť medzinárodné diskusie.

D. Následné opatrenia

Kedy sa táto politika preskúma?